Marie-Claire Alain
Store norske leksikon,Kunst og estetikk,Musikk,Musikkinstrumenter,Tangentinstrumenter,Orgel
Marie–Claire Alain var en fransk orgelsolist som blir ansett som en av de fremste orgelmusikerne på 1900-tallet.
Marie–Claire Alain vokste opp i en familie av musikere, som søster til komponisten og organisten Jehan Alain, og organisten og musikkviteren Olivier Alain. Hennes far Albert Alain var både organist og orgelbygger. Utdanning Marie–Claire Alain utdannet seg ved konservatoriet i Paris, med Maurice Duruflé som lærer i harmoni, Simone Plé-Caussade i kontrapunkt og fuge, Marcel Beaufils i estetikk, og Marcel Dupré i orgel. Hun fikk beste karakter i alle disiplinene hun studerte. Etter fullførte eksamener på konservatoriet fortsatte hun sine orgelstudier hos André Marchal og Gaston Litaize. Karriere Marie–Claire Alain fikk et internasjonalt ry som fremragende orgelkunstner gjennom en svært omfattende konsertvirksomhet i de fleste verdensdeler. Hun gjorde dessuten en lang rekke innspillinger av orgelmusikk fra forskjellige perioder, og var etterspurt som orgelpedagog. Marie–Claire Alain hadde et omfangsrikt repertoar med et stort stilistisk spenn, og var spesielt interessert i tidlig musikk og historisk orienterte orgler. I løpet av sin utøverkarriere gav hun over 2000 konserter, og omlag 200 plate- og CD-opptak, deriblant tre innspillinger av samtlige Johann Sebastian Bachs orgelverker. I tillegg til sin turnevirksomhet som orgelsolist underviste hun ved konservatoriet i Rueil-Malmaison ved Paris, og ved Conservatoire National de Région i samme by. Hun underviste også privatelever, og gav en rekke mesterklasser i inn- og utland. Ambassadør for Jehan Alains orgelverker Marie–Claire Alain var også en framstående ambassadør for sin bror Jehan Alains orgelverker. Hun inkluderte ofte hans musikk i sine konsertprogram, og bidro i utgivelser av hans verker. I 2001 publiserte hun en bok med kritisk gjennomgang av alle manuskriptene og utgavene av Jehan Alains musikk (Notes critiques sur l’oeuvre d’orgue de Jehan Alain), ledsaget av mange eksempler på Jehan Alains noteskrift og hans egne kommentarer, skisser og tegninger. Utmerkelser For sin virksomhet som musiker og pedagog ble Marie–Claire Alain tildelt flere ordener: Grand Officer of the Légion d’Honneur, Commander of the Ordre des Arts et Lettres, og Commander of the Ordre National du Mérite. Les mer i Store norske leksikon Musikk i Frankrike orgel Alain – musikerfamilie Eksterne lenker The Guardian: nekrolog over Marie-Claire Alain